祀潮州三山神题壁 其三
唐·陈元光

孤征东岭表，冒雨一登临。再拜烟雾霁，群峰奎壁森。独山峰耸阁，中谷水鸣琴。明山卉木翳，遥林云雾深。瞻庙开明贶，平辽断秽祲。神颫号万籁，列宿献千禽。树尾扬旌帛，山头旋革金。葵阳烘固介，华露润华簪。鼎立峥嵘势，钟闻杳霭阴。绾荷据口勾，掬水洗怀襟。瀑石流觞咏，丰碑驻马吟。三山香火地，万古帝王钦。